《积善堂》
宋代·晁说之

我家得姓自卫史，文王之昭锺厥美。
西京御史府大夫，父兹子忠不惜死。
至今墓上无曲棘，颍川岁时虔庙祀。
中原丧乱厌风尘，南渡不及渡辽水。
晚惟道武揽英雄，辽东之晁同兴起。
世封颍川刺济州，子孙婵媛冠剑伟。
唐有贤良如汉初，名动集贤为学士。
是时海内图书家，一晁未议张与李。
忠实文华入本朝，三祖百孙同一体。
中祖颍川袭远封，东祖西祖复於济。
自从决策罢兵来，平进不厌百寮底。
即今门户益衰微，揽古怀今情曷已。
上恩坱圠播无垠，宿莽心存春藿靡。
漳州有母行百龄，疏封钿服明光里。
夫人眼力尚针缕，拜恩不易从稚齿。
初惟夫人有子贤，曰此布濩敢不。
何劳梦帝血面论，直以微诚动旒扆。
华堂白发喜更新，即看青袍子高第。
寿斝千场日未央，膝下曾玄扶且倚。
中眷有孙不能鸣，东眷孙文刊烨炜。

作者简介：晁说之（1059年—1129年），字以道、伯以，因慕司马光之为人，自号景迂生，济州钜野（今山东巨野）人。元丰五年（1082），进士及第，苏东坡称其自得之学，发挥《五经》，理致超然，以“文章典丽，可备著述”举荐。范祖禹亦以“博极群书”荐以朝廷，曾巩亦力荐。晁说之与晁补之、晁冲之、晁祯之都是当时有名的文学家。